Rim ertaklari. „Rim ertaklari“ – italyan yozuvchisi Gianni Rodari qalamiga mansub ertaklar toʻplami. Rus tarjimonlari Irina Konstantinova va Sergey Ilyinlar tuzgan toʻplam ilk bor 1987-yil Moskva shahrida „Pravda“ nashriyotida chop etilgan. Rodari uzoq yillar davomida yozgan va dastlab turli boshqa toʻplamlarda chop etilgan ertaklarni oʻzida jamlagan „Rim ertaklari“ toʻplami uchun muallif soʻzboshi yozgan. Italyan tilida ayni nomli va ayni ertaklardan iborat toʻplam chop etilmagan. Toʻplam toʻliq oʻzbek tiliga tarjima qilingan. Oʻzbekcha tarjima 1989-yil „Raduga“ nashriyotining Toshkent boʻlimida chop etilgan. „Rim ertaklari“ toʻplamiga Rodari yozgan ayrim ertaklarning ilk oʻzbekcha tarjimasi kiritilgan boʻlib, asar oʻzbek tilida soʻzlashuvchilar orasida keng tanilgan. Toʻplam 2018-yil Oʻzbekiston Respublikasi Yoshlar ishlari agentligi tomonidan oʻtkaziladigan „Yosh kitobxon“ tanlovining respublika bosqichi uchun tanlangan asarlar safiga kiritilgan.